Na podlagi sedmega odstavka 57. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411)–UPB, s spremembami in dopolnitvami: v nadaljevanju: ZJU)in 25. člena Zakona o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), s spremembami in dopolnitvami, **Direkcija Republike Slovenije za vode** objavlja javno objavo za zasedbo prostega strokovno tehničnega delovnega mesta za nedoločen čas s polnim delovnim časom in 6 mesečnim poskusnim delom:

**Razvojni inženir VII/2-II, (šifra dm: 16006),** (m/ž)

**v Oddelku za informatiko in GIS**

**v Skupnih službah**

Lokacija opravljanja dela: Celje in Ljubljana

Kandidati, ki se bodo prijavili na prosto delovno mesto, morajo izpolnjevati naslednje pogoje:

* visokošolsko strokovno izobraževanje (prejšnje)/visokošolska strokovna izobrazba (prejšnja) - (Vrsta izob. KLASIUS: 16202) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) (Vrsta izob. KLASIUS: 16203) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja) (Vrsta izob. KLASIUS: 16204),
* 3 leta delovnih izkušenj oziroma izpolnjevanje pogojev za razpisano delovno mesto,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Delovne naloge izbranega kandidata na delovnem mestu bodo:

* koncipiranje informacijskih rešitev,
* koordiniranje z izvajalci, nadziranje,
* sodelovanje pri implementaciji,
* izvajanje analize uporabe.

**Prijava mora biti OBVEZNO posredovana na predpisanem obrazcu Direkcije RS za vode oz. Vlogo za zaposlitev** s pisno izjavo, iz katere mora biti razvidno:

1. izpolnjevanje pogoja izobrazbe: kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je bila izobrazba pridobljena;
2. izpolnjevanje pogoja zahtevanih delovnih izkušenj: kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznemu delodajalcu, ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela na posameznem delovnem mestu);
3. da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. da za namen te javne objave skladno z določili GDPR dovoljuje Direkciji RS za vode, pridobitev podatkov iz prejšnje točke tega razpisa iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Strokovna usposobljenost kandidatov se bo presojala na podlagi zapisov navedenih v Vlogi za zaposlitev, priloženih izjav, oziroma s pomočjo morebitnih drugih metod preverjanja strokovne usposobljenosti kandidatov.

Zaželeno je, da ima kandidat znanja računalniških programov s področja dela ter pozna informatiko v državni upravi, ima poznavanje sistema SharePoint in sistema za upravljanje spletnih vsebin CMS SilverStripe, pozna prostorsko informacijske sisteme ter zna izvajati prostorske poizvedbe.

Prednost pri izbiri bodo imeli kandidati z izkušnjami:

* zagotavljanja tehnične podpore uporabnikom;
* urejanje vsebine spletišč in zagotavljanje dostopnosti dokumentov, objavljenih na spletu;
* pri izdelavi in urejanju SharePoint platforme;
* poznavanje Microsoft 365 orodij ter MS Office namiznega pisarniškega paketa;
* dela v GIS okolju ESRI ArcGIS (ArcMap, ArcGIS PRO), QGIS;
* zasnova, razvoj in implementacija informacijskih rešitev za učinkovito upravljanje podatkov in procesov.

Prosimo, da kandidati navedena znanja in izkušnje obvezno označijo v obrazcu »Vloga za zaposlitev«, pod točko 4. d).

Direkcija Republike Slovenije za vode bo opravila izbiro kandidata po predmetni objavi in z izbranim kandidatom sklenila delovno razmerje za nedoločen čas s polnim delovnim časom, s poskusnim delom v trajanju 6 mesecev. Poskusno delo se lahko podaljša v primeru začasne odsotnosti z dela.

Izbrani kandidat bo delo opravljal na delovnem mestu razvojni inženir VII/2-II, v prostorih Direkcije Republike Slovenije za vode, na naslovu: Mariborska cesta 88, 3000 Celje ali Hajdrihova ulica 28c, 1000 Ljubljana.

Kandidat vloži prijavo v pisni obliki obvezno na priloženem obrazcu »Vloga za zaposlitev«, ki jo pošlje v zaprti ovojnici z označbo: »Za javno objavo za delovno mesto razvojni inženir VII/2-II, šifra DM: 16006, št. 11002-8/2025« **na naslov**: Direkcija RS za vode, Mariborska cesta 88, 3000 Celje, in sicer v **roku 3 dni dni po objavi** na osrednjem spletnem mestu državne uprave GOV.SI in spletni strani Zavoda RS za zaposlovanje ter oglasni deski Zavoda RS za zaposlovanje. Za pisno obliko prijave se šteje tudi elektronska oblika, poslana **na elektronski naslov**: [gp.drsv@gov.si](mailto:gp.drsv@gov.si), pri čemer veljavnost prijave ni pogojena z elektronskim podpisom.

Za dodatne informacije o izvedbi postopka zaposlitve dobite vsak delovni dan od 10. do 11. ure na telefonski številki 01 478 3123, ga. Mateja Logar, informacije o delovnem področju na telefonski številki 03 428 88 45, ga. mag. Saša Brečko, p.p. vodja Oddelka za informatiko in GIS.

V besedilu objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.